ซีย็องส์โป

ซีย็องส์โป (ฝรั่งเศส: Sciences Po หรือ Sciences Po Paris) หรือที่รู้จักในชื่อ สถาบันรัฐศาสตร์ปารีส (ฝรั่งเศส: Institut d'études politiques de Paris, อังกฤษ: Paris Institute of Political Studies) เป็นมหาวิทยาลัยวิจัยของรัฐ ตั้งอยู่ในกรุงปารีส ประเทศฝรั่งเศส มีสถานะเป็น กร็องเดกอล และสถานะทางกฎหมายเป็น กร็องเซตาบลีสม็อง หลักสูตรระดับปริญญาตรีของมหาวิทยาลัยเปิดสอนที่วิทยาเขตในปารีส รวมทั้งวิทยาเขตอื่น ๆ ที่กระจายอยู่ในเมืองดีฌง เลออาฟร์ ม็องตง น็องซี ปัวตีเย และแร็งส์ ซึ่งแต่ละวิทยาเขตจะมีโปรแกรมการเรียนที่เน้นภูมิรัฐศาสตร์ของภูมิภาคต่าง ๆ ของโลก แม้ว่าในอดีตซีย็องส์โป จะมีความเชี่ยวชาญด้านรัฐศาสตร์เป็นหลัก แต่ก็ค่อย ๆ ขยายไปสู่สาขาสังคมศาสตร์ อื่น ๆ เช่น เศรษฐศาสตร์ นิติศาสตร์ และสังคมวิทยา สถาบันแห่งนี้ก่อตั้งขึ้นในปี 1872 โดยเอมีล บุตมี ในชื่อ École libre des sciences politiques หลังจากเหตุการณ์สงครามฝรั่งเศส-ปรัสเซีย โดยเริ่มแรกเป็นสถาบันเอกชนเพื่อสร้างชนชั้นนำฝรั่งเศสกลุ่มใหม่ที่มีความรู้ในด้านรัฐศาสตร์ กฎหมาย และประวัติศาสตร์ ถือเป็นผู้บุกเบิกสำคัญในการก่อกำเนิดและพัฒนาวิชารัฐศาสตร์ ในฐานะสาขาวิชาการในฝรั่งเศส หลังสงครามโลกครั้งที่สอง สถาบันแห่งนี้ถูกโอนเป็นของรัฐและจัดตั้งขึ้นใหม่เป็นสถาบันของรัฐ จากข้อมูล ณ ปี 2021 บัณฑิตจากซีย็องส์โป ร้อยละ 80 ทำงานในภาคเอกชน อ้างอิง